google/wiki40b huggingface dataset:
Laila and Amar School and College for Girls

Laila and Amar School and College for Girls (LAMS) er en skole i Sultanabad i Pakistan, med over 700 elever. LAMS ble opprettet i 1996, i samarbeid med Norpak International (Bokhari). Vegg-i-vegg med skolen ligger tekstilfabrikken og veveriet Norpak International som siden slutten av 1980-tallet har produsert blant annet filleryer, som eksporteres til Norge og Sverige. Salget av disse produktene bidrar til å finansiere driften og videreutviklingen av LAMS. Siden 2014, har Norpak International samarbeidet med den norske designeren Runa Klock og, basert på tradisjon med et moderne uttrykk, utviklet en rekke nye tekstilprodukter som markedsføres under merkenavnet Bokhari. Mange av disse produktene selges hos Kid Interiør. Bokhari produserer også bærenett i bomull til bedrifter, foreninger, og festivaler. Overskuddet fra salget av disse produktene går uavkortet til å støtte og videreutvikle skolen, og alle de ansatte ved fabrikken og veveriet får til budom gratis skoleplass til barna sine. 
Skolen kalles ofte «LAMS», en forkortelse som kommer fra skolens tidligere navn «Laila and Amar Model School». LAMS-skolen blir i Norge støttet gjennom Stiftelsen «Laila og Amars skole og college for jenter» på Lillehammer, som er ledet av Amar Bokhari. I april 2013 ble skolens bibliotek offisielt åpnet, og i april 2015 ble førskolen Alma & Selma Block åpnet. LAMS-skolen tilbyr i dag førskole, grunnskole og videregående utdanning til nærmere 700 elever, de fleste jenter, i alderen 4 til 18 år.
Skoleprosjektet har fått medieomtale av blant annet NRK og Aftenposten/A-Magasinet.
Salomonøyenes generalguvernør

Salomonøyenes generalguvernør er representant for landets monark og den som til daglig utøver embetet som Salomonøyenes statsoverhode.

Konstitusjonelt monarki

Salomonøyene er et konstitusjonelt monarki der en valgt generalguvernør representerer statsoverhodet, dronning Elizabeth II. Seksten av landene i Samveldet av nasjoner har felles monark og Salomonøyene er et av dem.

Grunnloven

I henhold til landets grunnlov, vedtatt ved uavhengigheten i 1978, utnevnes generalguvernøren av monarken etter henstilling fra parlamentet. Parlamentets forretningsorden fra 1978 gir bestemmelser om at det kan holdes valg av generalguvernør. Holdes det valg, kan parlamentsmedlemmene nominere kandidater. Den som skal fylle embetet som generalguvernør må være kvalifisert til å stille til valg til parlamentet, det vil si være salomonsk statsborger og minst 22 år. Statstjenestemenn kan ikke velges. Embetsperioden er fem år. Samme person kan maksimalt sitte i to perioder som generalguvernør. Statsoverhodet kan avsette generalguvernøren etter henstilling fra parlamentet forutsatt at to tredeler av parlamentsmedlemmene stemmer for det.

Valg av generalguvernører

George Lepping ble valgt til generalguvernør av parlamentet i 1988 og tiltrådte 7. juli samme år etter å ha blitt utnevnt av dronningen. Det var åtte kandidater til embetet. Etter tiltredelsen ble det innvendt at han ikke var valgbar, ettersom han var statsansatt med stilling i finansdepartementet. Saken ble brakt inn for domstolen. Domstolen som behandlet saken fant at Lepping ikke var valgbar fordi han ikke var innvilget permisjon uten lønn på riktig måte. Retten fant også at dronningens rett til å utnevne generalguvernøren er begrenset av grunnloven og lovgivningen på feltet. Domstolen fant imidlertid at parlamentet hadde handlet i god tro og at utnevnelsen av Lepping kunne ordnes på nytt om han først sørget for permisjon fra sin stilling i statsforvaltningen. Etter rettens dom i mai 1989 ble Lepping utnevnt på riktig måte.
I 2009 ble Frank Kabui valgt som generalguvernør etter fire avstemningsrunder i parlamentet. Kabui ble gjenvalgt for en andre periode i 2014, igjen etter fire avstemninger. I siste runde vant han med 23 stemmer mot 21 for Andrew Mua.
Da David Vunagi ble valgt i 2019, var det imidlertid bare én kandidat til stillingen som Salomonøyenes generalguvernør.
Slaget ved Carpi

Slaget ved Carpi var en rekke manøvrer sommeren 1701 og det første slag i den spanske arvefølgekrigen som fant sted den 9. juli 1701 mellom Frankrike og Østerrike.

Opptakt

I Italia tok keiseren initiativet, og en østerriksk armé under prins Eugene, som var ment å kjøre over de spanske eiendommene på Den italienske halvøya ble samlet i Tirol tidlig på sommeren, mens den motstående arméen (av franskmenn, spanjoler og folk fra Piemonte), kommandert av marskalk Catinat, sakte ble samlet mellom elvene Chiese og Adige. Eugene måtte derimot vente på forsyninger, og franskmennene klarte å ta sterke stillinger i Rivoli-kløften ovenfor Verona. Her trodde Catinat at han var sikker, siden landområdet i øst var den nøytrale Venezia.
Men Eugene, mens han drev langvarige forberedelser på å gå inn i Italia via Adige eller Gardasjøen eller Brescia-veien, rekognoserte han i hemmelighet passasjene over fjellene mellom Roveredo og Vicenza. Den 27. mai, etter å ha bedt om å få gå over områdene til venetiananerne med løfte om at soldatene hans skulle oppføre seg bra, startet Eugene å marsjere på veier som ingen armé hadde benyttet siden Karl V sin tid, og den 28. mai var arméen hans på slettene.
Det første målet hans var å krysse Adige uten kamp, samt herje Karl IV, hertug av Mantova sine private eiendommer (og spare eiendommene til vanlige folk), slik at hertugen byttet side. Catinat ble fullstendige tatt på snga, for han hadde regnet venetianerne som nøytrale, og arméen til Eugene spredte seg til Legnago og videre, på andre siden av Adige. Catinat hadde trodd at østerrikerane kom til å invadere de spanske områdene sør for Poelva. De første målene hans hadde selvsagt vært for å forsvare adomsten til Rivoli, men han tynnet nå ut linjen til han nådde Po.

Slaget

Etter fem uker med forsiktig manøvrering på begge sider, fant Eugene et ubevoktet sted rundt 10 km sørøst for Legnago nær byen Castagnaro. Med uvanlig stor hemmelighet i forberedelsene (han lurte selv sin egen armé), krysset han nedre Adige natt til 9. juli og tok et lite kavalerikorps som var alene ved Carpi den 9. juli.
Catinat samlet med en gang den spredte arméen sin bakover mot Mincio, mens Eugene vendte seg nordover og fikk kontakt med den gamle forsyningslinjen sin, Roveredo-Rivoli. En stund hadde Eugene store vanskligheter med å få forsyninger, så venetianerne tillot prammene hans å gå opp Adige. Til slutt forberedte han seg på å krysse Mincio nær Peschiera del Garda og langt bortfor venstresiden til Catinat, for å ville etablere et nytt forsyningsområde rundt Brescia. Dette ble utført den 28. juli
Kavaleriet til Catinat, som fikk broene til Eugene i syne gav de ingen motstand. Det virket som at marskalken var fornøyd med å se at motstanderen ikke hadde som mål å angripe de spanske områdene på halvøya, og Catinat falt rolig tilbake til Oglio. Arméen hans likte ikke å trekke seg tilbake før den langt mindre styrken til østerrikerane, og tidlig i august, rapporterte rivalen hans Tessé dette til Paris. Marskalk Villeroy, en av kongens favoritter, ble sendt for å ta over kommandoen.
Zwinger

Historie

Kurfyrst Fredrik August I (konge av Polen som August II) returnerte etter en reise i Italia hvor han var blitt svært imponert av Forum Romanum. Han ønsker noe lignende for seg selv. Befestningene var ikke lenger nødvendige og gav derfor rom for hans planer. Den originale planen omfattet både dagens anlegg og Semperoperaen ned til Elben og ble utformet av Matthäus Daniel Pöppelmann i 1722. Kongens død i 1733 utsatte arbeidene. Slottsområdet ble latt være åpent mot operaplassen. Senere ble planene endret til en noe mindre skala, og bygningen som skiller Zwinger fra operaplassen ble oppført.

Museum

Zwingers Gemäldegalerie Alte Meister (billedgalleri gamle mestere) ble en viktig attraksjon blant byens rike kulturarv. Den omfatter bl.a. malerier av Rubens, Canaletto, Raphael og mange andre. Rustkammeret (Rüstkammer) inneholder en fin våpen- og rustningssamling, hovedsakelig fra 15- og 1600-tallet. Det er også en samling av meissenerporselen, klokker og vitenskapelige instrumenter. Bygningene inneholder også Mathematisch-Physikalischer Salon.

Kronentor

Den mest kjente og vel også mest fotograferte del av Zwinger er Kronentor (Kroneporten). På toppen av porten er en kopi av den polske kongekronen. Ovenfor porten befinner seg på vestsiden en annen portal med blikk på en rytterstatue på Theaterplatz.

Nymphenbad

Nymphenbad (nymfebadet) ligger ved Festungswall bak Französische Pavillon. Vannkunstverket ble utformet av bl.a. Balthasar Permoser, og regnes som et av de vakreste barokke fonteneanlegg.

Glockenspielpavillon

Glockenspielpavillon eller Uhr mit Glockenspiel består av et stort antall porselensklokker laget av meissenerporselen.
Xunyang-demningen

Xunyang-demningen er en demning med vannkraftverk under utbygging i det sentrale Kina, i vassdraget Hanjiang, en nordlig sideelv til Chang Jiang. Vannkraftverket blir liggende plassert i provinsen Shaanxi. Ved igangsettelse skal vannkraftverket ha en kapasitet på 320 MW.
NTR (kringkaster)

Nederlandsk kringkasting

Allmennkringkasting i Nederland har en annen struktur og organisasjonsform enn de fleste andre land i Europa. Landets allmennkringkasting innen radio og fjernsynbestår av en rekke kringkastingsselskaper som i fellesskap leverer programmer og sendinger til landets riksdekkende TV- og radiokanaler. Kringkasterne koordineres og administreres av organisasjonen Nederlandse Publieke Omroep (NPO). Nederlandsk medielovgivning regulerer fordelingen av sendetid og ressurser mellom de ulike selskapene.
Utdypende artikkel: Allmennkringkasting i Nederland
Seks medlemsbaserte kringkastere produserer radio og TV til NPO. Disse kringkasterne ble i sin tid etablert ut fra sosiale og religiøse grupperinger i det nederlandske samfunnet – kjent som pillarisering. I tillegg er det to ikke-medlemsbaserte, uavhengige kringkastere som produserer programmer: NOS og NTR.
1. divisjon bandy for herrer 2015/16

1. divisjon bandy for herrer 2015/16 var det nest øverste nivået i norsk bandy sesongen 2015/16. Divisjonen besto av åtte lag som spilte dobbel serie. Seriespillet startet 7. november 2015 og varte til 23. februar 2016. I utgangspunktet rykket ett lag direkte opp og ett lag direkte ned. Videre skulle lag nummer to på tabellen spille kvalifisering om plass i neste års øverste divisjon mot det nest dårligst plasserte laget i eliteserien, og på tilsvarende måte skulle lag nummer sju på tabellen spille mot lag nummer to i 2. divisjon om plass i neste års 1. divisjon.
Vinneren av 1. divisjon, Øvrevoll Hosle, ønsket ikke å rykke opp og ble dermed værende i divisjonen. Konnerud spilte kvalifisering om opprykk. Fordi kun to andrelag fikk beholde plassen i neste års førstedivisjon, ble kvalifisering om nedrykk avblåst og Drammen Bandy 2 og Solberg 2 rykket direkte ned.
Suðuroyar prestagjalds kommuna

Suðuroyar prestagjalds kommuna var en kommune på Færøyene. Kommunen omfattet øya Suðuroy, og ble opprettet som én i en rekke kommuner basert på øyrikets prestegjeld i 1872. Hvalbiar kommuna ble utskilt som egen kommune i 1878, Froðbiar kommuna i 1879 og Vágs kommuna i 1906. Det gjenværende arealet ble delt inn i Porkeris kommuna, Sumbiar kommuna og Fámjins kommuna i 1908.
Periktione

Periktione (gresk Περικτιόνη;  levde i det 5. århundre f. Kr.) var mor til den greske filosofen Platon.
Periktione nedstammet fra Solon, en athensk lovgiver. Hun var gift med Ariston, og hadde tre sønner — Glaucon, Adeimantus, Platon — og en datter, Potone. Etter Aristons død giftet hun seg med Pyrilampes, en athensk statsmann som var hennes onkel. Med Pyrilampes fikk hun Antifon som opptrer i Platons Parmenides".
En pythagoreer ved navn Periktione ble i antikken tilskrevet to filosofiske traktater: Om kvinners harmoni og Om klokskap. Bare fragmenter av dem er bevart. De fleste historikere er av den oppfatning at forfatternavnet er et pseudonym.
Om kvinners harmoni omhandler en hustrus plikter vis-à-vis sin ektemann og sine foreldre. Skriftet er skrevet på gammelgresk og kan muligens dateres til det 4. eller 3. århundre f.Kr. Om visdom gir en filosofisk definisjon på visdom. Språket er dorisk gresk, og skriftet stammer muligens fra det 3. eller 2. århundre f.Kr.
1. etappe i Tour de France 2005

Info

Denne korte tempoen var preget av blant annet ujevne vindforhold som kan ha ført til at enkelte av syklistene som startet tidlig kan ha hatt visse fordeler. Lance Armstrong var som vanlig meget sterk og tok igjen Jan Ullrich med ett minutt ute i løypa. Hushovd hadde ikke sin beste dag på jobben og klaget over dårlige ben etter etappen.
Stratos

Stratos er en sjokolade som ble lansert av Nidar i 1936. Sjokoladen reklameres som en «lett og luftig» sjokolade, grunnet luftboblene som dannes inni sjokoladen i den spesielle produksjonsmetoden. Stratos er forøvrig en av Nidars største og viktigste merkevarer.

Sjokoladens navn

Navnet Stratos er basert på stratosfæren, det midterste laget i atmosfæren. Pakningen til Stratos avbildet også en skyet himmel, men dette ble endret i begynnelsen av 2009. Nå hadde den fått ny pakning med bilde av en glad ku.

Stratoskua

I tillegg til selve sjokoladen Stratos er det spesielt et viktig element som er verdt å trekke frem, nemlig den blå kua som i flere år har preget og bygget opp under merkevaren Stratos. Stratoskua dukket for første gang opp i 1979. Den gang lå den bedagelig utstrakt, mens den tygget ettertenksomt på et høystrå. I 1987 endret den karakter og ble til en vill, gal og spenstig ku. Men tross endringene og en vellykket «levetid» ble den sprelske blå kua fjernet etter noen år. Lenge var den dypt savnet, men det var frem til den endelig ble relansert i 2007. I dag, og siden 1979, har kua vært selve symbolet på den lette og luftige sjokoladen Stratos i tillegg til å være en stor pådriver i byggingen av merkevaren.

Rød Stratos

Nidar har ved flere anledninger produsert en variant av Stratos som inneholder nøtter. Innpakningen til denne Stratosutgaven har tradisjonelt vært rød. Første gang Rød Stratos ble lansert var i 1975. Denne inneholdt hasselnøtter, og var i salg helt frem til 1981. I 1984 ble den også relansert, denne gang med mandler, og var i salg frem til 1992. I 1993 til 2001 ble en Stratosvariant med hasselnøtter igjen solgt, men denne gangen med blå innpakning. I 2005 relanserte Nidar Rød Stratos med hasselnøtter, produksjonen av denne ble stanset i 2007. I 2015 relanserer Nidar igjen sjokoladen for en periode.
Aleksandr Samedov

Landslaget

7. oktober 2011 fikk han sin første landskamp for Russland.
Han har også spilt for det russiske landslaget siden 2011 og ble tatt ut i troppen til VM i 2014 i Brasil.
Han ble tatt ut i Russlands EM-tropp til EM i Frankrike 2016.
Han ble tatt ut i Russlands tropp til FIFA Confederations Cup 2017 i Russland.
Han ble tatt ut i Russlands tropp til VM i fotball 2018 i Russland.
Bembidion callosum

Utbredelse

Bembidion callosum finnes sør i Europa. Den er ikke registrert fra Norge .

Utseende

Bembidion callosum er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion callosum tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Oslo Live

Oslo Live er en norsk musikkfestival. Festivalen ble startet av Magnus Ulvik og Gaute Haaversen-Westhassel, medeiere i Oslo-klubben Blå. Oslo Live ble arrangert for første gang i juli 2008 på Kontraskjæret i Oslo.

Artister 2008

Hovedscene: Justice, Saul Williams, Datarock, Sebastian Tellier, Clutch, I'm from Barcelona, The Dillinger Escape Plan.
Club: Lazee + Adam Tensta, King Midas, Bungalow Ranchstyle, Ungdomsskulen, Totalt Jävla Mörker, Late of the Pier, 2many djs, Nils Bech, DJ Spikedelic, Yoga Fire, Benea Reach, Kango, Dmitry Fyodorov, Patski Love / Chris Stallion, Frank Znort Quartet, DJ Kaos, Audion, Alter Ego, Surgeon, Mathew Johnson.

Artister 2009

1. juli 2009: Klaxons, 2manydjs, N.A.S.A.m Does It Offend You, Yeah?!, Karin Park, Kleerup, Nordpolen
2. juli 2009: deLillos, Echo & the Bunnymen, Lukestar, Frank Znort Quartet, New Violators, Skansros
3. juli 2009: Opeth, Ihsahn, Vreid, El Caco, Silver, Monolithic
4. juli 2009: Santigold, Paperboys, Diplo, Mapei, Jaa9 & OnklP, Sweat.x & Gazelle, Name, Boy 8-bit, Organismen

Artister 2010

Hovedscene: In Flames, Danko Jones, Audrey Horne, Scissor Sisters, Turdus Musicus, Crystal Castles, Mongolian Jetset, Kent, Sivert Høyem, johnossi, Bun B, Chiddy Bang og Joddski.
Otterbäcken

Otterbäcken er et tettsted i Gullspång kommune i Västra Götalands län i landskapet Västergötland i Sverige. I 2010 hadde tettstedet 722 innbyggere.
På stedet er det en havn i Vänern. Her er det også et bandylag, Otterbäckens Bandyklubb, som lenge har spilt i svensk 1. divisjon.
Dampbåtenn «Otterbäcken», med Otterbäcken som hjemmehavn, kolliderte på Vänern natt til 9. september 1900 med lastedamperen «Agnhammar». «Otterbäcken» sank umiddelbart på ca. fem favners dyp, men samtlige av de 14 personene om bord ble reddet. Fartøyet ble senere reddet av bergingsfartøyet «Isbjörn».
Tistilbekk

Tistilbekk er en fiktiv elv/bekk fra J.R.R. Tolkiens verden Midgard. Den har sitt opphav i skogen kalt Treenden ved foten av Grønnliene i den Østre fjerdingen av Hobsyssel. Den renner mot sørøst og støter på elva Syslå ved Vidjubotn. Syslå renner siden ut i elva Brennvina (Baranduin).
Friidrett under Paralympiske sommerleker 2012

Friidrett i Paralympiske sommerleker 2012 ble arrangert i Olympiastadion i London og The Mall, i perioden 31. august til 9. september 2012.
Årsteinen

Årsteinen (Årstein) er ei øy i Vågan kommune i Nordland. Øya ligger øst for innløpet til Raftsundet i Austre Vågan, ved sørvestspissen av Hinnøya. Årsteinen er bare skilt fra Hinnøya med en smal kanal. Øya har et areal på 10,5 km². Høyeste punkt på øya er Stortinden på 530 moh.
Øya har veiforbindelse fra Hinnøya over kanalen til stedet Årstein på sørsiden av øya.
Roxar

Historie

Tidligere selskaper som i dag er en del av Roxar er Fluenta, Smedvig Technology, Multi-Fluid, og Corrocean.
Red Bull

Red Bull i Norge

Drikken var frem til 2009 klassifisert som legemiddel i Norge, ettersom den inneholdt for høye verdier av koffein og taurin. I 2009 endret EU reglene om koffein, slik at det ikke lenger ansees for å være et legemiddel. Red Bull selges derfor i Norge som enhver annen leskedrikk. Drikken inneholder også flere typer B-vitaminer. I Norge selges energidrikken i bokser på 0,25, 0,355 og 0,473 liter, og flasker på 0,33 liter.
Red Bull arrangerer en rekke eventer og konkurranser i Norge, som Red Bull Sparkstøtting Supercross, Red Bull Cliff Diving, Red Bull Flugtag, Red Bull Ragnarok og Red Bull NordiX samt veldedighetsløpet Wings for Life World Run der alle inntektene går til Wings for Life Foundation, hvis formål er å finne en metode for å helbrede ryggmargsskader.
I Norge er blant annet langrennsløperne Petter Northug og Heidi Weng, alpinisten Aksel Lund Svindal, WRC-rally-sjåføren Andreas Mikkelsen, skateren Gard Hvaara, ekstremsportutøveren Jokke Sommer (BASE-hopping) samt PK Hunder, Tiril Sjåstad Christiansen og Øystein Bråten (jibbing/ski) sponset av Red Bull.
Hyphilaria

Utseende

Ganske små sommerfugler (vingespenn ca. 20 millimeter). Vingene er hvite, gule eller rødlige med mørke tverrstriper.

Levevis

Disse sommerfuglene lever i skog, særlig tropisk regnskog.

Utbredelse

Slekten er utbredt i det nordlige og vestlige Sør-Amerika.
British Academy Games Awards

British Academy Games Awards er en årlig videospillprisseremoni som gir priser til diverse videospill i forskjellige kategorier. Det ble startet opp i 2004 etter omstruktureringene i BAFTA Interactive Entertainment Awards, prisene presentert av British Academy of Film and Television Arts (BAFTA). Derfor kalles prisene ofte BAFTA Games Awards.
Sperlonga

Sperlonga er en kystby i Italia, rundt to timers kjøring med bil sørover fra Roma ved enden av Via Pontina. Den ligger omtrentlig midt mellom Roma og Napoli. Byer som ligger rundt er Terracina i vest, Fondi i nord, Itri i nordøst, og Gaeta i øst.
Gamlebyen, som har røtter fra før romersk tid, ligger oppe på en klippe, mens den nye delen har spredt seg utover langs sjøsiden. Langs sjøen finner man brede sandstrender som strekker seg langt vestover i retning mot Terracina.

Historie

Sperlonga var et feriested i romersk tid. Keiser Tiberius bygde sin berømte villa her, inkludert en grotto (latin: speluncæ) som har gitt navn til byen.
Etter at Vest-Romerriket falt sammen på 500-tallet fungerte ruinene av den keiserlige boligen som tilfluktssted for de lokale beboerne. Senere da befolkningen flyttet til de nærliggende forhøyningen St. Magnus for å unngå de sykdomsbesatte myrområdene og angrep fra sarasenere (muslimske pirater og slavefangere). Faren fra piratene er synbart fortsatt ved de mange vakttårn som ble satt opp langs kysten til Gaeta. I 1534 ble det lille senteret ødelagt av soldatene til islamske lederen Khair ed-Din, også kjent som «Barbarossa» (av italiensk barbarossa, «rødskjegg»).
På 1700- og 1800-tallet hadde Sperlonga kommet seg over skadene og ble etter hvert boligområde for adelen, og i området rundt blomstret jordbruket. I 1957 ble kystvegen Terracina-Gaeta (via Flacca) åpnet, noe som også åpnet for turisme.
Kirkens Sosialtjeneste

Kirkens Sosialtjeneste skiftet navn til Stiftelsen CRUX 19.oktober 2017. CRUX er en landsomfattende diakonal og ideell stiftelse som tilbyr tjenester innen helse- og sosialfeltet i Norge. Organisasjoen ble stiftet i 1987, med formålet om å avdekke hjelpebehov i befolkningen, og bidra med konkrete tiltak for å bedre livskvaliteten for mennesker som trenger det. Stiftelsen CRUX tilbyr tjenester innen barnevern, psykisk helsevern, rus- og avhengighetsbehandling og oppfølgingstjenester med blant annet bo- og arbeidstrening etter endt soning eller behandling. Arbeid med familie og pårørende er en viktig del av vårt arbeid. Organisasjonen har også ett tilbud til mennesker med psykisk utviklingshemming. Stiftelsen CRUX driver nonprofit, og eventuelle overskudd føres tilbake til virksomheten.
Bornholm

Bornholm (utt. på dansk med trykk på siste stavelse, Bornholm) er en av Danmarks østligste øyer og kalles også for klippeøya, siden klippeforekomster er vanlige. Øyas høyeste punkt er Rytterknægten, 162 moh.
Øya hører inn under Bornholms regionskommune. Bornholm har et areal på 588,5 km² og har 41.802 innbyggere i 2011.

Geografi

Øya har form som en rombe eller firkant der hver side er ca. 30 km lang, noe som gjør den til et egnet utfluktsmål med sykkel. De tidligere bornholmske jernbaners gamle traséer er nemlig tilrettelagt som sykkelstier og snor seg fint gjennom terrenget med svake stigninger.
Alle større byer på øya ligger ved kysten og har en havn, med ett unntak: Aakirkeby. Den største byen på øya heter Rønne og ellers følger Hasle, Allinge, Sandvig, Gudhjem, Svaneke og Nexø.
Øyas høyeste punkt Rytterknægten er med sine 162 meter over havet Danmarks sjuende høyeste punkt.

Befolkningsutvikling

Befolkningsutviklingen på Bornholm, fra 1850 til 2011.
Kriminalgåten

Kriminalgåten er en serie i åtte episoder som ble sendt på NRK Fjernsynet fra 5. februar til 2. juli 1967.

Beskrivelse

«Hvem er den skyldige? Harald Tusberg, Gerd Nyquist og Nils Nordberg utfordrer seerne.»